शहडोल- म.प्र. शासन का अभिनव प्रयास ‘‘ग्राम उदय से भारत उदय अभियान‘‘ अंतर्गत म.प्र. जन अभियान परिषद के तत्वाधान में भी गतिविधियों का आयोजन किया जा रहा है। श्री मुकेश शुक्ल कलेक्टर शहडोल के निर्देश पर प्रस्फुटन समितियों, स्वैच्छिक संगठन, सामुदायिक नेतृत्वकर्ताओ द्वारा अभियान में सहयोग किया जा रहा है। जिला समन्वयक म.प्र. जन अभियान परिषद श्री विवेक पाण्डेय ने बताया की उल्लेखनीय यह है कि पूर्व की भांति इस वर्ष भी जल संरक्षण एवं संवर्धन हेतु परिषद द्वारा विशेष कार्य किये जा रहे है। जिसमें बोरी बंधान, मेढ़ बंधान प्याउ का संचालन, पीढ़ी जल संवाद आदि कार्यक्रमों के माध्यम से जल एवं प्रकृति संरक्षण अभियान चलाया जा रहा है। ग्राम हथगला, बण्डीखुर्द आदि ग्रामों में जल संकट को देखते हुये जन सहभागिता से बड़े-बड़े 150 से 200 बोरियों का बोरीबंधान कर ग्रामवासियों के निस्तार के लिये पानी की व्यवस्था की गई, इसी क्रम में शहडोल जिले के विभिन्न विकास खंडो में कुल 13 स्थानो में बोरीबंधान, 8 स्थानो में मेढ़बंधान 32 स्थानो में पीढ़ी जल संवाद का कार्यक्रम आयोजित किया गया, इसी क्रम में आगे भी यह अभियान चलता रहेगा, इसका उद्देश्य जल संरक्षण के प्रति लोगो को जागरूक करना तथा ग्रामीण क्षेत्र में पानी की उपलब्धता आसानी से आमजन के निस्तार के लिये उपलब्ध हो सके यह है। इन गतिविधियों में प्रस्फुटन समितियों, स्वैच्छिक संगठनों, सामुदायिक नेतृत्वकर्ताओ का विशेष सहयोग प्राप्त हो रहा है।